**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**Г-ЖА ЛИЛЯНА ПАВЛОВА**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРЙСТВОТО**

**В Ъ П Р О С**

от **ГЕОРГИ ГЬОКОВ,**

народен представител от ПГ „БСП лява България“

На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание внасям въпрос

**ОТНОСНО:** необходимостта от незабавен и неотложен ремонт на участък от път „III - 5031 - Гълъбово - Опан - Стара Загора“, в регулация на гр. Гълъбово.

**УВАЖАЕМА ГОСПОЖО МИНИСТЪР,**

На зададен от мен през март тази година въпрос от парламентарния контрол, относно ремонт на участък от път „III - 5031 - Гълъбово - Опан - Стара Загора“ в регулацията на гр. Гълъбово, получих отговор, че:

„Участъците с обща дължина 1.8 км, които са в регулацията на гр. Гълъбово, действително са в лошо експлоатационно състояние. С цел осигуряване на безопасност на движението, през тази година са предвидени частични ремонтни дейности по програма „Текущ ремонт и поддържане“ на Агенция „Пътна инфраструктура“ в рамките на разполагаемите средства. За приключване на рехабилитацията на отсечката от км 0 до км 16 и за изпълнението на основен ремонт на участъците в регулацията на гр. Гълъбово, са необходими приблизително 4,5 млн. лв. Към момента тези средства не са разполагаеми в бюджета на Агенция „Пътна инфраструктура“. При осигуряване на целево финансиране, агенцията ще включи път ІІІ-5031 на територията на община Гълъбово в своята ремонтна програма.“

Сега, близо шест месеца след признанието Ви, че участъците, които са в регулацията на град Гълъбово са действително в лошо (а аз бих казал в невъзможно) експлоатационно състояние, е факт, че реални действия за ремонт не са предприети, въпреки обещанието Ви, че през тази година са предвидени частични ремонтни дейности по програма „Текущ ремонт и поддържане“.

**УВАЖАЕМА ГОСПОЖО МИНИСТЪР,**

В тази връзка, отново се обръщам към Вас със следния въпрос:

**Кога ще бъдат извършени поне предвидените частични ремонтни дейности по програма „Текущ ремонт и поддържане“ на Агенция „Пътна инфраструктура“ на участъка от пътя „III - 5031 - Гълъбово - Опан - Стара Загора“ в регулация на гр. Гълъбово?**

**Георги Гьоков**

народен представител от ПГ БСП ЛБ